ཕྱི་དྲོའི་བགྲོ་གླེང་སྐབས་ཚན་རིག་པ་གསུམ་གྱིས་གཏམ་བཤད་གནང་ཞིང་།འབུམ་རམས་པ་ཨེལེ་ཟན་ཌར་ནི་སུད་སིའི་རྫུའུ་རིག་མཐོ་སློབ་ཀྱི་སེམས་ཁམས་རིག་པའི་མཁས་པ་དང་།འབུམ་རམས་པ་ནི་འཇར་མན་ཧྥི་རེ་བྷི་རག་མཐོ་སློབ་ཀྱི་སྐྱེས་ཁམས་རིག་པ་དང་མི་གཤིས་སེམས་ཁམས་རིག་པའི་སློབ་དཔོན།འབུམ་རམས་པ་ཁྲ་ནིཡ་ནི་ཀླད་རྩའི་ཚན་རིག་པ་ཞིག་རེད།ཁོང་གསུམ་གྱིས་སྐྱེས་ཁམས་རིག་པ་དང་།སེམས་ཁམས་རིག་པ།ཀླད་རྩའི་ཚན་རིག་གི་ཆེད་ལས་ཐོག་ནས་འགྲོ་བ་མིའི་རིགས་ཀྱི་གཞན་ཕན་དང་སྙིང་རྗེའི་བསམ་བློའི་སྒྲོམ་གཞི་ལ་རྟོག་ཞིབ་བྱེད་ཅིང་།ཁོང་ཚོས་བྱ་སྤྱོད་ལ་ལྟ་ཞིབ་དང་ཀླད་པའི་པར་རིས་ཀྱི་ཐབས་ལམ་ལ་བརྟེན་ནས་སེམས་དང་ཀླད་པའི་བར་གྱི་འགུལ་སྐྱོད་ལ་ཉམས་ཞིབ་བྱས།བརྗོད་གཞི་ཁྱད་མཚར་བ་ཞིག་ནི།ཀླད་པའི་ནང་གི་ཨོག་སེ་ཁྲོ་སིན་ལ་འཇལ་ཞིབ་བྱེད་པ་དེ་རེད།དེ་ནི་ཀླད་པའི་འོག་དཀྱིལ་གྱི་ངར་སྐུལ་ཟག་རྫས་ཏེ།ཧོར་མོན་གྱི་རིགས་ཤིག་རེད་ལ།ཨོག་སེ་ཁྲོ་སིན་ཟགས་པས་མི་གཞན་ལ་དོ་སྣང་དང་བྱ་སྤྱོད་ལ་ཤུགས་རྐྱེན་ཐེབས་པ་དང་།ཞན་ལ་སེམས་ཁུར་དང་རོགས་རམ་བྱེད་པའི་ཀུན་སློང་སྐྱེ།དེ་བཞིན་མི་གཞན་གྱི་སྡུག་བསྔལ་ལ་མྱོང་ཚོར་བྱེད་ཐུབ་པའི་བསམ་བློར་ཤུགས་སྣོན་ཐེབས་པར་བཤད།མིའི་རིགས་ཀྱི་ཨ་མ་ཚོས་རང་གི་ཕྲུ་གུ་མ་འབྱར་དེ་ཁྱིམ་མི་དང་ཡིད་ཆེས་ཡོད་པའི་མི་གཞན་གྱི་པང་ལ་འཇོག་ཅིང་།མི་རྣམས་དང་།ལྷག་པར་བུད་མེད་རྣམས་ཀྱིས་ཕྲུ་གུ་པང་ལ་བླངས་རྗེས་ཀླད་པའི་ནང་གི་ཨོག་སེ་ཁྲོ་སིན་གྱི་ཚད་གཞི་མགྱོགས་པོར་འཕར་གྱི་ཡོད་པ་བརྟག་དཔྱད་བྱས་ཏེ་ར་སྤྲོད་བྱུང་།